Title: 1_ LES ACTIVITATS ECONÒMIQUES
Course: Ciències Socials 3r ESO 1r T > Section: Unitat 1

I tu? Què en saps de les activitats econòmiques?

Moda urbana. Font: @rawpixel.com

Les activitats econòmiques són totes i cadascuna de les activitats que duem a terme, en el nostre dia a dia, en societat.

Resumint-ho molt podríem dir que són les accions que ens permeten comprar i vendre els articles (del tipus que sigui) que tenim al nostre voltant. Consumir, en definitiva.

No a tot arreu, a tots els llocs, es fa el mateix tipus de consum. Les diferents societats al món tenen diverses maneres de consumir, d'acord amb els seus sistemes econòmics. Ara bé, hi ha un fet comú en tots els consums, que fem totes les persones al món: deixem un rastre darrere nostre.

Si no volem un món ple de residus, és interessant plantejar-se quin tipus de consum fem i quina mena de consumidors som? Per aquest motiu, saber com funcionen les relacions econòmiques i com estan organitzades en societat, ens pot donar el punt de partida per anar-hi pensant.

Som-hi? Endavant!

___________________________________________

Per anar-hi pensant...

Per començar a prendre el pols a la situació feu l'Activitat 1: La Conversa.

- Llegiu-vos el text i contesteu el qüestionari 1.

En acabar, feu, també, l'Activitat 2: Què és què en els sectors econòmics? que teniu plantejada a la unitat.

- Llegiu-vos la informació sobre els sectors econòmics i responeu al qüestionari 2.

Com i per què es fa una activitat econòmica?

Per què treballem? Per què produïm? Per què fabriquem coses que després els uns venen i els altres compren? Podríem dir que és la lògica del Mercat, que ens hi obliga.

Treball industrial. Font: pikist.com

En realitat és molt més senzill: són les nostres necessitats les que ens porten a demanar productes i a anar a buscar-los allà on els podem trobar. Unes vegades, a prop; en el comerç del barri, de la ciutat. Unes altres lluny; en el comerç internacional.

Per tant, l'activitat econòmica és, vist des d'un altre punt de vista, tot allò que ens empeny a fer coses i a consumir coses per satisfer els nostres desitjos: des dels més simples (menjar, beure, vestir, aixoplugar-nos en una casa), als més complexes com gaudir de la darrera novetat tecnològica o viatjar a l'altra punta del món.

Parades de fruita i verdura. Font: pixabay.com

En tota activitat econòmica hi ha tres moments o fases:

FASE 1: PRODUCCIÓ

- De forma habitual els que produeixen els articles o béns són les empreses. Aquestes són les que decideixen en quin moment han de fabricar, de quina manera i a quin preu ofereixen el seu producte al mercat.

La robòtica aplicada a la indústria de l'automòvil. Font: viquipèdia.com

Treball automatitzat. Font:
- Els béns produïts són de dos tipus:

1. Béns de consum: són articles finals que van destinats directament a l'usuari, al consumidor, per satisfer les seves necessitats.
2. Béns de producció: són els materials, la maquinària o les eines que es fan servir a les fàbriques per la producció dels béns de consum.
3. També tenim la producció dels serveis.

- En aquest cas són les activitats del sector terciari que no crea béns tangibles (el seu producte no es pot tocar), però que són molt importants pel bon funcionament de la societat:

  - Sanitat, transport, educació, xarxes d'informació, etc. necessiten d'unes bones infraestructures (hospitals, carreteres o vies de tren, escoles i instituts, fibra òptica, etc.) pel seu funcionament.
  - Si no hi són o són deficients es troben a faltar.

FASE 2: COMERCIALITZACIÓ

- És la fase de la venda dels béns o productes elaborats, al comprador final.

Gran superfície comercial. Font: pikist.com

- Per poder dur-se a terme és necessari que l'article de consum passi per etapes intermèdies com les de l'emmagatzematge, el transport i la venda.
- La venda de l'article final es pot fer de dues maneres, segons el volum o la quantitat de l'article venut:
  1. A l'engròs: són els majoristes (o grups de compra/venda) que mouen grans quantitats de productes que després venen al comerciant de la botiga o a altres empreses.
  2. Al detall: són els detallistes, botiguers o comerciants que venen directament el producte al públic consumidor, en petites unitats.

FASE 3: CONSUM

- És la fase de compra dels béns i serveis per satisfer les necessitats de l'usuari final del producte.

Comerç electrònic. Font: pikist.com

- Els béns i serveis de consum es poden dividir, alhora, en dos tipus:
  1. Béns i serveis de consum duradors: són aquells béns o serveis que tenen una durada relativament llarga en el temps i que es consumeixen de forma progressiva, espaiada.
  2. Béns i serveis de consum no duradors: són aquells béns o serveis que tenen una duració molt curta o si més no que es consumeixen de forma ràpida, de vegades immediatament.

_______________________________________

Les fases de les activitats econòmiques

Activitat 3

Font: pixabay.com

- Realitzeu l'activitat 3 per sortir de dubtes de quines són les fases de les diferents activitats econòmiques que realitzem?

Quin tipus de consumidor sóc?

Fins ara hem vist que les activitats econòmiques ens ajuden a satisfer les nostres necessitats, bàsiques i no bàsiques, del nostre dia a dia.

Font: pixabay.com

- Les activitats econòmiques determinen la manera en què es produeixen els béns i serveis de la nostra societat.

Sovint sentim parlar d'economia, d'inversions o dels diners que costen les coses. I ens pensem que no té a veure molt amb nosaltres. Ara bé, no és ben bé així, atès que l'economia no pot funcionar sense nosaltres, ja que totes i tots som agents econòmics.

Per l'economia són importants les persones, les empreses i l'Estat. Cada un d'aquests tres agents econòmics genera activitats que són essencials pel bon desenvolupament econòmic d'una societat:
- Les persones consumim productes (naturals o elaborats) que han estat creats, transportats i venuts per persones i empreses que treballen per satisfer les nostres demandes.
- Els nostres pares, germans, familiars o amics treballen i guanyen un sou que els paga l'empresa o una persona (autònom) per la qual estan contractats. O bé tenen el seu negoci i necessiten comprar i produir el que després venen.
- Tots paguem impostos a l'Estat pels serveis bàsics necessaris per a la societat.
- L'Estat també és consumidor dels productes que necessita per fer les seves inversions a la societat.

___________________________________________________

Quin tipus de consumidor sóc?

Activitat 4

- Anem a veure quins tipus de consumidors sou, a partir de l'activitat 4 que us proposa la unitat.

El consumisme

Fins al moment hem anat veient com les activitats econòmiques satisfan les necessitats que tenen les persones i que aquestes resulten imprescindibles per viure. Són les que anomenem necessitats primàries (alimentació, habitatge, vestit i calçat...).

Per altra banda, les necessitats secundàries (diners i treball, confort, oci...) són les que defineixen el nostre benestar .

Font: pixabay.com

Les necessitats i les il·lusions de les persones poden ser il·limitades però els recursos per satisfer-les (matèries primeres, transports, infraestructures, serveis...) són limitats. Per aquest motiu és important triar què cal produir o quin servei cal oferir i buscar la manera més eficient de fer-ho.

Font: pixabay.com

En algunes ocasions, l'afany per adquirir productes i serveis de manera massiva per part de les persones fa que parlem de consumisme. El terme ens ajuda a fer referència al consum excessiu que es produeix en una societat. Quan aquesta pràctica es generalitza, parlem de la societat de consum. En aquest cas estem fent referència a un col·lectiu que posa en risc el medi ambient i que complica poder satisfer les necessitats de les generacions futures pel malbaratament dels recursos que implica la seva carrera consumista.

________________________________________________________

Sin compras no hay paraiso

Activitat 5.

- Mireu-vos el documental Sin compras no hay paraíso del programa El Escarabajo Verde (TVE) i contesteu a les preguntes que teniu recollides a l'activitat 5 de la unitat.

Font: RTVE.es

Els factors de producció

La producció de béns i de serveis és possible per la combinació dels factors de producció: TERRA, TREBALL i CAPITAL.

Què són i què representen?

A) ELS RECURSOS NATURALS (TERRA)

La natura ofereix una gran varietat d'elements que aprofitem i transformem per satisfer les necessitats de les societats humanes, i per això els anomenem recursos:

- L'aigua,
- El sòl,
- La fauna,
- Els boscos i
- Els minerals són alguns exemples de recursos naturals.

Aquests recursos naturals són limitats i presenten problemes d'esgotament. Per tant, hem d'evitar sobreexplotar-los.

La mineria és un dels sectors econòmics que explota els recursos naturals. Font: pixabay.com

B) EL TREBALL

- El treball és tota activitat humana, física o intel·lectual, útil per produir béns o subministrar serveis, necessaris per a les persones i les societats.
- Malgrat el desenvolupament tecnològic actual, l'activitat econòmica necessita la presència d'una persona com a mínim per poder-se dur a terme.

Font: pikist.com

C) EL CAPITAL

Per produir béns o serveis és indispensable disposar d'un capital. Es poden distingir dos tipus de capital: el físic i el financer.

- El capital físic està constituït pels elements materials.
  - Adquirir els terrenys on s'instal·larà l'empresa, edificar i condicionar les instal·lacions i comprar la maquinària i la matèria primera requereixen una inversió econòmica considerable.
- El capital financer es refereix als diners que es necessiten per fundar una empresa i mantenir la seva activitat.

Font: pixabay.com

Si els propietaris de l'empresa no disposen de prou diners, han de demanar préstecs o subvencions a altres institucions públiques (ajudes de l'Estat, de les Comunitats Autònomes o dels Ajuntaments) o privades (bancs o fons d'inversió).

- PREGUNTEM-NOS! Quin és el paper de la tecnologia amb relació als factors de producció?
  - Els coneixements tècnics i les habilitats han fet i fan possible el disseny, la construcció i l'ús d'artefactes que permeten transformar el medi i produir béns i serveis.
  - Actualment distingim tres tipus de producció en funció de la tecnologia emprada: la producció manual, la producció mecanitzada i la producció tecnificada.

________________________________________________

Terra, treball i capital

Activitat 7

Font: pixabay.com

- Creieu que podeu explicar què són els factors de producció? Si, no?
- Mireu-vos amb detall i realitzeu l'activitat 6 per identificar-los clarament!

Els sectors econòmics

Fins ara hem vist què és i què entenem per activitat econòmica, així com algunes de les conseqüències d'un consum excessiu. Hem detallat els factors de producció que podem trobar a cada un dels diferents sectors econòmics.

A l'activitat 2 us demanàvem que esbrinéssiu quin sector econòmic era el que representa la fotografia de l'activitat, a partir de la descripció que en fèieu de l'activitat econòmica.

Ara et toca a tu!

________________________________________________

Ens preguntem

Activitat 8

- Aprofitant la informació dels apartats 2, 3 i 4 de la unitat, a més a més d'algun recurs que us afegim; contesteu a l'activitat 8, d'acord amb les pautes per la seva realització.

Els sistemes econòmics

Les diverses societats que trobem al planeta s'han anat organitzat, al llarg del temps, en diferents sistemes econòmics.

El més extès i conegut és el sistema econòmic capitalista.

- És el model econòmic que domina i organitza la nostra societat actual. Ara bé, si bé el capitalisme és el sistema econòmic més estès pel món, hi ha altres sistemes econòmics que són interessants per conèixer, si més no, de forma breu:

1) EL SISTEMA DE SUBSITÈNCIA

En el sistema econòmic de subsistència les persones treballen per satisfer les seves necessitats bàsiques: menjar, habitatge, tenir roba amb la que abrigar-se...

- Actualment, són models econòmics que podem trobar en àrees del món aïllades, en què la població practica un tipus de vida molt similar a la dels grups humans que van combinar el sedentarisme amb les pràctiques dels caçadors-recol·lectors, en el període de la prehistòria.

Font: wikipedia.org

2)  EL SISTEMA D'ECONOMIA PLANIFICADA o COMUNISTA

En aquest sistema econòmic l'Estat controla tots els aspectes de l'economia del país.

- No es reconeix la propietat privada i, per tant, l'Estat és el propietari dels mitjans de producció.
- Els dirigents de l'Estat d'economia planificada o comunista decideixen què s'ha de produir, quan s'ha de produir i de quina manera i, finalment, com es fa arribar al consumidor final.
- S'anul·la tota iniciativa individual o particular, empresarial, i es fa participar, en l'economia, a la població, a través de cooperatives o grups col·lectius de treball.

Font: wikipedia.org

S'arriba a regular la vida privada de les persones.

- Se'ls assigna una escola / institut / universitat, un lloc de feina, un habitatge...
- Sempre amb el vistiplau d'un sistema polític (i econòmic) de partit únic, molt dirigista i dictatorial, que no accepta la crítica o la dissidència.

En la segona meitat del segle XX, va ser un sistema econòmic que va tenir una forta implantació.

- A l'URSS i els països de sistemes polítics socialistes (comunistes) de l'Europa de l'Est.
- També a la Xina i en alguns Estats africans, del sud-est asiàtic i del Pròxim Orient (com a resultat de la descolonització).

Actualment, el sistema d'economia planificada perviu, amb modificacions, a Corea del Nord, a Cuba i a la Xina. La tendència, fins hi tot en aquests Estats, és la d'anar, progressivament, cap a una economia de mercat.

3) EL SISTEMA ECONÒMIC CAPITALISTA o DE MERCAT

És el sistema econòmic predominant al món, en l'actualitat. El trobem representat per dues tendències que tenen el mateix punt de partida:

- El sistema econòmic capitalista pur
- El sistema capitalista d'economia mixta

La base del sistema econòmic capitalista és el MERCAT.

- En ell es REGULEN els PRODUCTES i els PREUS a partir de la LLEI DE L'OFERTA i DE LA DEMANDA.

D'acord amb la teoria de l'economista anglès Adam Smith , [imatge dreta; font: wikipedia.org] la mà invisible del mercat és qui ajusta els paràmetres de les relacions de compravenda. Per tant, els poders públics (de l'Estat) no hi han d'intervenir en l'economia [Capitalisme Pur].

La no-intervenció de l'Estat en l'economia, però, genera crisis cícliques que afecten el conjunt dels seus ciutadans.

- Una de les crisis més greus, a escala mundial fou la del crac de 1929.
- L'octubre de 1929, la Borsa de Nova York entrava en pànic. La seva caiguda enfonsava l'economia dels EUA i de la resta del món. Les conseqüències de la crisi es van arrossegar durant la següent dècada dels anys 1930.

Una de les solucions teòriques per poder sortir de la crisi la va donar l'economista anglès John Maynard Keynes [imatge dreta; font: wikipedia.org] que defensava la intervenció de l'Estat en l'economia.

- La seva idea era que les crisis del sistema econòmic capitalista es produïen per falta de demanda, tot i que l'economia produeix suficients productes perquè la demanda no baixi.
- Com posar-hi remei?
  - L'Estat havia de generar demanda incentivant la producció, invertint en aquelles indústries que, per falta de competitivitat, s'havien quedat endarrerides i sense capacitat de reacció.
  - Keynes defensava la creació (per part de l'Estat) de llocs de treball directes (contractació pública).
  - En conjunt, s'estimula el creixement econòmic del país, ja que les persones, en treballar, tenen un sou i, per tant, uns diners per gastar a satisfer les seves necessitats bàsiques.

A grans trets, les teories keynesianes, s'han aplicat i s'apliquen, avui, encara, en determinats Estats europeus i del món. És el que coneixem per Estat del Benestar.

- En aquest model econòmic, l'Estat revisa els paràmetres econòmics que, alhora, són els que regulen els preus [Sistema econòmic mixt].

_____________________________________________________

El món és divers

Activitat 9

Font: pixabay.com

- El món és molt divers. Hi ha diferències que són rellevants entre els sistemes econòmics.
- Fixem-nos en el sistema econòmic més desconegut (el de subsistència) d'acord amb el que ens demana l'activitat 9.